Chañsusoc'h eo bet skipailh Brest pa'z eo aet ar maout gantañ ouzh Ajaccioù met tapet e vo evel skipailh Plabenneg evit an dro o tont memes tra. E stad ar Beaujoire e vo an derby Breizhat da geñver an 8vet gourfenn. Daoust ma n'eus ket bet a zerby Naoned-Brest abaoe 1991, ne vo ket 40.000 den evit mont da welet ur  skipailh a zo gant ar championad National…Kouslkoude ma vefe bet eus ar reolennoù kozh c'hoazh e vefe bet ar c'hrogad e stad Francis Le Ble : kazi-sur e vefe bet leun ar stad a 20.000 den eno pa c'hortoz ar Vrestiz un darvoud er mod-se abaoe 15 vloaz bremañ ! Ur chañsig a vefe bet gant c'hoarierien Albert Rust d'ar c'houlz-se hag ur wech c'hoazh ur sapre digoll evit ur c'hlub a glask sevel e gein abaoe ar freuz-stal bet c'hoarvezet e 1989. Keit ha ma vo kendalc'het gant pennoù-bras ar vell-droad da wareziñ ar  c'hluboù bras ha dre se da reiñ an tu-kreñv d'an arc'hant e vo kollet un tamm mat eus spered ar Gib…